text: Lod familie bo i faldefærdigt stuehus
  24 november 2012 kl. 09.55
  En litauisk familie boede i en faldefærdig rønne - og betalte huslejen ved at arbejde 45 timer om måneden for landmanden, der ejer det sundhedsskadelige og sammenstyrtnings-truede stuehus. 
  Stuehuset er nu erklæret uegnet som menneskebolig, men det husede det litauiske ægtepar indtil for halvanden måned siden.
  Ifølge Lejernes LO er forholdene på ejendommen meget kritisable - lejernes advokat Gert Verner Jørgensen fra Kolding siger om den uhumske ejendom, at den er brandfarlig, sundhedsfarlig og nedstyrtningsfarlig.
  - Det er det værste, vi har set i mange år, siger advokaten.
  Lejekontrakten er skrevet på en papirlap og er en sammenblanding af en arbejdskontrakt og en lejeaftale.
  Stuehuset ligger mellem Egtved og Ødsted.
  Ifølge 3F er sagen endnu et eksempel på, at landmænd ikke lever op til deres ansvar som arbejdsgivere for øst-arbejderne.
  Hver tredje ansat i land-, skovbrug og gartnerier er østeuropæere.
  Se reportagen i TV SYD lørdag kl. 19.30
  